**Mokytojo medžiaga**

**Pamokos pavadinimas:**

Kalnų parko iššūkis: suplanuok ir paskaičiuok

**Klausimas:**

Kiek kainuoja surengti renginį Kalnų parke ir ar tai apsimoka?

**Tikslas:**

Suprasti, kokie veiksniai lemia viešo renginio sėkmę: nuo vietos analizės iki biudžeto planavimo, pasitelkiant matematikos žinias ir ekonominį mąstymą.

**Pamokos eiga:**  
Pamoka vyksta Kalnų parke, estrados erdvėje. Mokiniai dirba grupėmis po 3–5 mokinius. Pamokos trukmė – apie 60–75 minutės.  
  
Pasiruošimas prieš pamoką. Mokytojas atsineša mokinių užduočių lapus, rašymo priemones, liniuočių ar Kalnų parko planų kopijų, taip pat pats turėtų turėti savo planą su kainoraščiu ir veiklos eiga.   
  
Pamokos pradžia. Mokiniai supažindinami su pamokos tema ir užduotimi: jie turi suplanuoti viešą koncertą Kalnų parke – numatyti vietų kiekį, išdėstymą, biudžetą ir apskaičiuoti, ar renginys būtų pelningas. Aptariama, ką reikės stebėti (sėdimos ir stovimos vietos), apskaičiuoti (renginio biudžetas), ir nubraižyti (plano schema). Mokiniai suskirstomi į grupes.  
  
Vietos tyrimas. Mokiniai vaikšto po Kalnų parką ir atlieka praktines užduotis: suskaičiuoja apytikslį sėdimų vietų skaičių, įvertina stovimų vietų potencialą, pasirenka scenos vietą ir ją pažymi brėžinyje. Nubraižo viso renginio schemą (scena, įėjimai, tualetai, prekybos vietos, stovimos/sėdimos vietos). Mokytojas vaikšto tarp grupių, užduoda kryptingus klausimus, skatina mąstyti strategiškai.  
  
Biudžeto sudarymas. Grupės pasirenka bilieto kainą (10 €, 12 € arba 15 €), paskaičiuoja, kiek žmonių planuoja pritraukti, apskaičiuoja galimą pajamas. Remdamiesi pateikta išlaidų lentele, sudaro pilną biudžetą, paskaičiuoja pelną arba nuostolį.  
  
Pristatymas ir refleksija. Grupės pristato savo planus klasei: parodo brėžinį, paaiškina sprendimus, bilieto kainą, pateikia galutinį rezultatą – ar renginys apsimoka. Mokytojas užduoda refleksijos klausimus apie iššūkius, įgytas žinias ir patirtį.  
  
Vertinimas. Vertinama grupinė veikla – idėjos pagrįstumas, plano aiškumas, skaičiavimų tikslumas, gebėjimas pristatyti. Mokiniai gali atlikti savirefleksiją – kas pavyko, ką darytų kitaip.  
  
Pamoka padeda mokiniams praktiškai taikyti matematiką, pažinti viešųjų erdvių logistiką, ugdytis finansinį raštingumą ir bendradarbiavimo įgūdžius.

**Temos BUP:**

Matematika:  
- Procentai, proporcijos, praktiniai skaičiavimai (pelnas, nuostolis), mastelis  
  
Ekonomika / socialinis ugdymas:  
- Biudžeto planavimas, finansinis raštingumas, ekonominiai sprendimai  
  
Geografija:  
- Viešosios erdvės planavimas, orientavimasis vietovėje  
  
Pilietiškumas:  
- Atsakomybė ir iniciatyva naudojant viešąją erdvę

**Kompetencijos:**

Finansinis raštingumas, kritinis mąstymas, problemų sprendimas, bendradarbiavimas, matematikos taikymas, erdvės suvokimas.

**Reikalingos priemonės:**

Užduočių lapas, pieštukai, trintukai, liniuotės, spalvoti žymekliai, skaičiuotuvai, Kalnų parko planas arba A4 lapas brėžiniui.